མཛད་སྒོའི་ཐོག་༧སྐྱབས་རྗེ་སི་ཏུ་རིན་པོ་ཆེ་མཆོག་ནས་བོད་ཁྱིམ་སློབ་གྲྭར་ཞབས་འདེགས་ཞུས་ཏེ་ལོ་ངོ་༢༠ཟིན་པའི་དགེ་ལས་༣༦ལ་ཆེ་བསྟོད་གཟེངས་རྟགས་དང་ལག་འཁྱེར།དེ་བཞིན་ལོ་འཁོར་ཡིག་རྒྱུགས་ཁྲོད་གྲུབ་འབྲས་གཟེངས་སུ་ཐོན་པའི་བོད་ཁྱིམ་སློབ་མ་ཁག་ཅིག་ལ་ཤེས་ཡོན་བྱ་དགའ་དང་དྷ་སྟེང་བོད་ཁྱིམ་གྱི་འགན་བདག་སོགས་ལ་གཟེངས་རྟགས་གནང་གྲུབ་རྗེས།བོད་ཁྱིམ་སྤྱི་ཁྱབ་འགན་འཛིན་རྒན་ཐུབ་བསྟན་རྡོ་རྗེ་ལགས་ནས་བོད་ཁྱིམ་སློབ་གྲྭའི་ལས་བསྡོམས་སྙིང་བསྡུས་སྙན་སྒྲོན་ཞུས་སྐབས།བོད་ཁྱིམ་སློབ་གྲྭ་འདི་བཞིན་༧སྐུའི་གཅེན་མོ་ཚེ་རིང་སྒྲོལ་མ་མཆོག་ནས་བུ་གསོ་ཁང་གི་རྣམ་པའི་ཐོག་གསར་འཛུགས་གནང་སྟེ།སྐུའི་གཅུང་མོ་ཨ་མ་རྗེ་བཙུན་པདྨ་མཆོག་ནས་རིམ་བཞིན་སྐུ་ངལ་ཚད་མེད་བསྐྱངས་ནས་ཡོང་བའི་ཚོགས་སྡེ་ཤིག་ཡིན་སྐོར་ངོ་སྤྲོད་དང་སྦྲགས།འདི་ལོར་བོད་ཁྱིམ་སློབ་གྲྭར་དགའ་སྤོབས་འོས་པའི་གནས་ཚུལ་འགའ་ཞུས་ན།དང་པོ་རྒྱ་གར་དབུས་གཞུང་གི་བུད་མེད་དང་བྱིས་པའི་ནུས་སྟོབས་གོང་འཕེལ་ཚན་པས་ཕྱི་ལོ་༢༠༡༧ལོའི་གཟེངས་སུ་ཐོན་པའི་བུད་མེད་ཀྱི་གཟེངས་རྟགས་དེ་འདི་ལོའི་ཕྱི་ཟླ་༣ནང་རྒྱ་གར་སྲིད་འཛིན་ཕོ་བྲང་ནས་བཀའ་ཟུར་རྗེ་བཙུན་པདྨ་མཆོག་ལ་འབུལ་བཞེས་གནང་ཡོད་པ་དང་།རྩ་བའི་ལྷ་ལྕམ་མཆོག་ལ་འཛམ་གླིང་གི་གཟེངས་རྟགས་མི་འདྲ་བ་༡༥ལྷག་ཐོབ་མྱོང་ཡོད་ནའང་།ད་རེས་གཞུང་ཞིག་གི་ངོས་ནས་ཆེ་མཐོང་གནང་བ་ཐོག་མ་དེ་ཆགས་ཡོད་ཅེས་ཞུ་རྒྱུ་ཡིན།དེ་ནས་ཉིན་གཉིས་ཀྱི་རྗེས་སུ་ཝ་ཎ་མཐོ་སློབ་ཀྱི་བསླབ་པ་མཐར་སོན་གྱི་མཛད་སྒོར་ལྷ་ལྕམ་མཆོག་སྐུ་མགྲོན་གཙོ་བོར་གདན་འདྲེན་ཞུས་ཡོད་པ་མ་ཟད།ཝ་ཎ་མཐོ་སློབ་ཀྱི་ངོས་འཛིན་ལག་འཁྱེར་ཞིག་ཀྱང་འབུལ་གཏན་འཁེལ་ཡོད།དགའ་སྤོབས་སྐྱེས་འོས་པའི་གནས་ཚུལ་གཉིས་པ་ནི་བོད་ཕྲུག་ཁྱིམ་སྡེའི་སློབ་ཟུར་འབུམ་རམས་པ་པདྨ་དབྱངས་ཅན་ལགས་ཤེས་རིག་བཀའ་བློན་ལ་འདེམས་ཐོན་བྱུང་བ་རེད་ལ།ཁོང་ནི་བོད་ཁྱིམ་སློབ་ཟུར་ཞིག་བཀའ་བློན་དུ་བདམས་པ་ཐོག་མ་དེ་ཆགས་ཡོད།གསུམ་པ་དེ་རྒྱ་གར་དབུས་གཞུང་གི་དྲིལ་བསྒྲགས་དང་རླུང་འཕྲིན་ལས་ཁུངས་ཀྱི་ནང་གསེས་གློག་བརྙན་ཚན་པས་རྒྱ་གར་ནང་གི་གློག་བརྙན་འཁྲབ་སྟོན་པ་དང་བཟོ་སྐྲུན་མཁན།གློག་བརྙན་གོ་སྒྲིག་པ་སོགས་ལ་བྱ་དགའ་སྤྲོད་སྲོལ་ཡོད་པ་ལྟར།བོད་ཁྱིམ་སློབ་ཟུར་བསྟན་འཛིན་དཀོན་མཆོག་ལགས་ལ་ད་ལོའི་གློག་བརྙན་བྱ་དགའ་ཐེངས་༦༥པའི་ཐོག་གློག་བརྙན་སྒྲིག་སྦྱོར་གྱི་གཟེངས་རྟགས་ཐོབ་ཡོད་པ་རེད།གཞན་ཡང་།སི་ལ་ཀུ་དང་སུ་ཇཱ་བོད་ཁྱིམ་གཉིས་ལ་ཨོ་ཊར་ཁན་དང་ཧི་མ་ཅལ་མངའ་སྡེ་གཉིས་ནང་དཔེ་ཀློག་རྩེད་ཕུད་ཀྱི་གཟེངས་རྟགས་ཐོབ་ཡོད།ཅེས་སོགས་བརྗོད་སོང་།